Diari Oficial de la Generalitat Valenciana


Sumari del DOGV 880, del 02-08-1988 (1988/811770)

ORDRE de 19 de juny de 1988, de la Conselleria d'Agricultura i Pesca, per la qual es regulen la Denominació Especifica <<Cireres de l'Muntanya d'Alacant>> i el seu Consell Regulador.
--------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1988/06/19/(1)/dof/vci/html**

### Dades del document

Número de DOGV
:   880

Data del DOGV
:   02-08-1988

Secció del DOGV
:   DISPOSICIONS GENERALS

Número del document
:   1988/811770


Data del document
:   19-06-1988

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

Ordre de 19 de juny de 1988, de la Conselleria d'Agricultura i Pesca, per la qual es regulen la Denominació Específica "Cireres de la Muntanya d'Alacant" i el seu Consell Regulador.  
La Denominació Específica «Cireres de la Muntanya d'Alacant» i el seu Consell Regulador, s'estableixen d'acord amb el que disposen la Llei 25/70 de 2 de desembre, Estatut de la Vinya, el Vi i els Alcohols, el seu Reglament, aprovat pel Decret 835/1972, de 27 de març, i el Reial Decret 1573/85 d'1 d'agost, pel qual es regulen les Denominacions Genèriques i Específiques de productes alimentaris.  
Atés que les competències en matèria de Denominacions d'Origen foren transferides a la Comunitat Valenciana pel Reial Decret 4107/1982, de 29 de desembre, i assignades a aquesta Conselleria d'agricultura i Pesca.  
En atenció d'aquests motius i fent ús de les facultats que tinc atribuïdes,  
ORDENE:  
Article primer  
S'aproven el Reglament de la Denominació Específica «Cireres de la Muntanya d'Alacant» i del seu Consell Regulador que es publiquen a l'annex d'aquesta Ordre.  
Article segon  
Aquesta Ordre i el Reglament que s'aprova entraran en vigor l'endemà de la publicació al Diari Oficial de la Generalitat Valenciana  
València, 19 de juny de 1988.  
El Conseller d'agricultura i Pesca,  
LUIS FONT DE MORA MONTESINOS  
ANNEX  
REGLAMENT DE LA DENOMINACIO ESPECIFICA «CIRERES DE LA MUNTANYA D'ALACANT» I DEL SEU CONSELL REGULADOR  
CAPITOL I Disposicions generals  
Article primer  
D'acord amb el que disposen la Llei 25/70, de 2 de desembre, el seu Reglament, aprovat pel Decret 835/72, de 23 de març;, el Reial Decret 4107/82, de 29 de desembre, pel qual es transfereixen a la Comunitat Valenciana competències en matèria d'agricultura i pesca, i el Reial Decret 1573/85 d'1 d'agost, pel qual es regulen les Denominacions Genèriques i Específiques de productes alimentaris, queden protegides amb la Denominació Específica «Cireres de la Muntanya d'Alacant», les cireres que reunesquen les característiques definides en aquest Reglament i que complesquen els requisits que aquest i la legislació vigent exigeixen.  
Article segon  
La Denominació Especifica «Cireres de la Muntanya d'Alacant», no es podrà aplicar a cap altra classe de cirera que la reconeguda per aquest Reglament, ni es podran utilitzar termes, expressions o marques, que per similitud fonètica o gràfica amb els de les que són objecte de protecció, puguen induir a confusió.  
Article tercer  
La defensa de la Denominació Específica, l'aplicació del seu Reglament, la vigilància del seu compliment i el foment i el control de la qualitat del producte emparat, queden encomanats al Consell Regulador de la Denominació Específica, a la Conselleria d'agricultura i Pesca de la Generalitat Valenciana i al Ministerio de Agricultura, Pesca y Alimentación, en l'àmbit de les seus competències respectives.  
CAPITOL II Definició de la producció  
Article quart  
Es denominaran «Cireres de la Muntanya d'Alacant», les cireres produïdes en l'àmbit que es fixa a l'article cinquè que complesquen les característiques exigides per aquest Reglament.  
Article cinquè  
1. Aquesta reglamentació s'aplicarà a les cireres produïdes als termes municipals d'Agres, Alcocer de Planes, Alfafara, Almudaina, Benejama, Beniarrés, Benillup, Benimarfull, Cocentaina, Cuatretondeta, Gayanes, Gorga, Ibi, Lorcha, Millena, Muro de Alcoy, Penàguila, Planes, Tollos, Vall de Alcalà, Vall de Ebo, Vall de Gallinera, Vall de Laguart i Villena, de la província d'Alacant.  
2. El Consell Regulador podrà proposar a la Conselleria d'agricultura i Pesca, l'ampliació de la zona de producció a d'altres localitats.  
Article sisé  
1. La comercialització de les cireres emparades, es realitzarà exclusivament amb els fruits procedents de les varietats següents: Burlat, Tilagua, Planera, Nadal, Corazón de Pichón, Picota, Stark Hardy Geant, Bing i Van.  
2. El Consell Regulador podrà proposar a la Conselleria d'agricultura i Pesca l'autorització de varietat noves, que després del assajos i les experiències convenients, es comprove que produeixen fruits de qualitat.  
Article seté  
1. Les pràctiques de cultiu, seran les tradicionals que tendesquen a aconseguir-ne les millors qualitats. La formació i el marc de plantació dels arbres i el conreu serà el que en cada moment es considere l'òptim per tal d'obtenir-ne la millor qualitat.  
2. El Consell Regulador també podrà autoritzar l'aplicació de pràctiques de conreu noves, tractaments o treballs, que tot constituint un avenç en la tècnica del cultiu, es comprove que no afecten desfavorablement la qualitat del fruit. Es retrà compte d'aquests acords a la Conselleria d'agricultura i Pesca.  
CAPITOL III Característiques  
Article vuité  
En el moment de l'expedició, després de condicionar-les i envasar-les, les cireres hauran de reunir les característiques mínimes següents:  
- Qualitat superior.  
- Senceres.  
- Sanes (se n'exclouran els fruits afectats per alteracions o podridures).  
- Netes, pràcticament exemptes de matèries estranyes visibles.  
- Sense humitats exteriors anormals.  
- Sense olor i/o gust estrany.  
Article nové  
1. El tipus de cirera emparat per la Denominació Específica serà l'extra (etiqueta de color roig), definida a l'Ordre de 20 d'abril de 1981, sobre normes de qualitat per al comerç exterior de les cireres, i a l'Ordre, de 13 de setembre de 1983, sobre normes de qualitat per a cireres destinades al mercat interior.  
2. La grossària se'n determinarà pel diàmetre màxim de la secció equatorial, i per a la comercialització es classificarà en dos tipus: Extra Normal, de calibre no inferior a 21 mm i Extra Valls, de calibre superior a 25 mm.  
3. Els fruits hauran de ser de qualitat superior. Presentaran un desenvolupament escaient, una coloració i una maduració uniformes i correspondran a totes les característiques de la varietat. Hauran d'estar exempts de defectes, a excepció d'alteracions superficials de la pell molt lleugeres, sempre que no perjudiquen la qualitat, l'aspecte general del producte ni la presentació en l'envàs, la qual haurà de ser homogènia, amb cireres d'una sola varietat i de dimensions sensiblement iguals.  
4. S'admetrà una tolerància de calibre no superior al 10% en nombre o en massa de fruits que no s'ajusten als calibres mínims prevists, però que no tinguen un diàmetre inferior a:  
- 22 mm en el tipus Extra Valls.  
- 17 mm en el tipus Extra Normal.  
5. S'admetra una tolerància de qualitat del 5% en nombre o en massa de fruits que no corresponguen a les característiques de la classe.  
Article deu  
Els fruits, caldrà recol·lectar-los amb molt de mirament.  
Presentaran un desenvolupament adient amb la seua qualitat i un estat tal pel que fa al grau de maduresa que els permetesca de suportar un transport i una manipulació que n'assegure l'arribada a la destinació en condicions satisfactòries.  
CAPITOL IV Registres  
Article onze  
El Consell Regulador de la Denominació Específica «Cireres de la Muntanya d'Alacant» disposarà dels registres següents:  
a) Registre de Plantacions.  
b) Registre de Plantes d'Envasament.  
Article dotze  
Les peticions d'inscripció, les dirigiran al Consell Regulador i duran adjunts les dades, els documents i els comprovants següents:  
1. Al Registre de Plantacions: el nom del propietari i en tot cas de l'arrendatari o de qualsevol altre titular de l'explotació; el nom del paratge i del terme municipal en què es troba situada, el polígon i la parcel·la cadastral, la superfície en producció, la varietat i quantes dades calguen per a procedir-ne a la perfecta classificació i qualificació.  
2. Al Registre de Plantes d'Envasament: el nom i el domicili del titular o la raó social, el número de Registre d'Indústries Agràries, el número de Registre de Sanitat, l'alta de la Llicència Fiscal i els models d'etiquetes que s'utilitzaran per a la comercialització del producte.  
Article tretze  
1. Per a la inscripció i vigència d'aquestes als Registres de la Denominació Específica serà indispensable complir en tot moment els requisits que estableix aquest Reglament. Qualsevol variació que efecte les dades subministrades a la inspecció, en produir-se caldrà comunicar-la al Consell Regulador.  
2. El Consell Regulador de la Denominació Específica efectuarà quantes inspeccions considere necessàries per comprovar l'efectivitat del que disposa el paràgraf anterior.  
CAPITOL V Deures i obligacions  
Article catorze  
1. Sols les persones naturals o jurídiques, les plantacions de les quals estiguen inscrites al registre corresponent podran produir cireres que hagen de ser protegides per la Denominació Específica.  
2. Sols podrà aplicar-se la Denominació Específica «Cireres de la Muntanya d'Alacant» a les cireres procedents de plantacions inscrites que siguen manipulades d'acord amb les normes exigides per aquest Reglament i que reunesquen les condicions qualitatives, tècniques i organolèptiques que han de caracteritzar-les.  
3. El dret a l'ús dels noms emparats per aquesta Denominació Específica, en propaganda, publicitat, documentació o etiquetes, és exclusiu de les firmes inscrites als registres enumerats.  
4. Només pel fet d'inscriure's als registres corresponents, les persones naturals i jurídiques inscrites queden obligades al compliment de les disposicions d'aquest Reglament i dels acords que dins de les seues competències dicte la Conselleria d'agricultura i Pesca de la Generalitat Valenciana i el Consell Regulador, i a satisfer les exaccions que els corresponguen.  
5. Per a l'exercici de qualsevol dret atorgat per aquest reglament o per a poder beneficiar-se dels serveis que preste el Consell Regulador, les persones naturals o jurídiques que tinguen inscrites les seues plantacions i instal·lacions hauran d'estar al corrent de les seues obligacions.  
Article quinze  
1. Als terrenys ocupats per les plantacions inscrites al Registre de Plantacions i a les seues construccions no podran entrar ni haver existències de cireres procedents de parcel·les sense dret a la Denominació Especifica.  
2. A les instal·lacions de manipulació inscrites als registres que figuren a l'article onze, es permetrà la introducció, la manipulació, l'emmagatzematge i la comercialització de cireres procedents de zones, localitats o plantacions no incloses en la Denominació Especifica, si es notifica prèviament al Consell Regulador i si es fa de forma que se n'evite en tot moment la mescla o la confusió amb les cireres amb dret a la Denominació.  
El Consell Regulador podrà dictar normes generals i particulars per a aquests supòsits i en vigilarà que el compliment siga correcte.  
3. Les firmes que tinguen inscrites instal·lacions sols podran tenir emmagatzemades les seues cireres als locals declarats a la inscripció.  
Article setze  
Les firmes inscrites als registres corresponents podran utilitzar, després d'obtenir l'autorització del Consell Regulador, els noms comercials que tinguen registrats com a propis o aquells per als quals en tinguen l'autorització dels propietaris.  
Per tal que l'autorització es produesca, hauran de sol·licitar-la al Consell Regulador amb els comprovants que aquest exigesca, tot fent manifestació expressa del fet que es responsabilitzen de l'ús del susdit nom en cireres emparades per la Denominació Específica.  
Article disset  
1. A les etiquetes dels envasos figurarà obligatòriament de forma destacada, el nom de la Denominació Específica, a més de les dades que amb caràcter general determine la legislació aplicable.  
2. Abans de la posada en circulació, el Consell Regulador haurà d'autoritzar les etiquetes, a l'efecte indicat en aquest Reglament. Es denegarà l'aprovació d'aquelles etiquetes que per qualsevol causa puguen donar lloc a confusió en el consumidor.  
També es podrà anul·lar una autorització, concedida j a amb anterioritat, quan n'hi hauran variat les circumstàncies de l'entitat propietària, després de rebre en audiència la firma interessada.  
3. Qualsevol que siga el tipus d'envàs en què s'expenguen, les cireres per al consum aniran proveïdes d'una etiqueta o contraetiqueta numerada, proporcionada pel Consell Regulador, que haurà de ser col·locada abans d'expendre-les, d'acord amb les normes que establesca el Consell Regulador.  
4. El Consell Regulador adoptarà i registrarà un emblema o logotip com a símbol de la Denominació Específica.  
Així mateix, el Consell Regulador podrà fer obligatori que a l'exterior de les instal·lacions inscrites i en un lloc destacat figure una placa que al·ludesca a aquesta condició.  
Article divuit  
El Consell Regulador vigilarà en cada campanya les quantitats de la cirera emparada per la Denominació Especifica expeses per cada firma inscrita als registres corresponents, d'acord amb les quantitats de cireres procedents de plantacions inscrites, pròpies o d'altri, i segons les existències i/o les adquisicions de cireres a d'altres firmes inscrites.  
Article dinou  
1. Per tal de poder controlar-ne la producció, l'elaboració, l'expedició i els volums d'existències, si s'escau, i quan serà necessari per a poder acreditar l'origen i la qualitat de les cireres emparades, les persones físiques o jurídiques titulars de plantacions o instal·lacions tindran l'obligació de complir les formalitats següents:  
a) Els titulars de les plantacions inscrites presentaran, en finalitzar la recol·lecció, i en tot cas abans del 30 de desembre de cada any, la declaració de la collita obtinguda tot indicant-hi la destinació del producte i, en cas de venda, el nom del comprador. Les Entitats Associatives Agràries podran tramitar en nom dels seus associats aquestes declaracions.  
b) Totes les firmes inscrites al registre esmentat a l'apartat b) de l'article onze, hauran de declarar abans del 31 de desembre la quantitat de producte elaborat, tot diferenciant els diversos formats. Caldrà consignar-n'hi la procedència i la quantitat. Mentre tinga existències haurà de declarar mensualment les vendes efectuades.  
2. Les declaracions a què es refereix l'apartat 1 d'aquest article sols es podran facilitar o publicar de forma genèrica, sense cap referència de caràcter individual. Qualsevol infracció a aquesta norma del personal efecte al Consell Regulador es considerarà com a falta molt greu.  
Article vint  
1. Les partides de cireres envasades que per qualsevol causa presenten defectes, alteracions sensibles o que en la manipulació o elaboració s'hagen incomplet els preceptes d'aquest Reglament o els dictats per la legislació vigent, seran desqualificades pel Consell Regulador, la qual cosa comportarà la pèrdua de la Denominació Específica.  
2. A partir de la iniciació de l'expedient de desqualificació, hauran de romandre degudament aïllades i rotulades, sota control del Consell Regulador, que determinarà la destinació del producte desqualificat, que en cap cas podrà ser transferit a una altra instal·lació inscrita.  
3. En cas que el Consell Regulador detecte anomalies o defectes en la producció, manipulació o comercialització, advertirà al responsable del producte perquè en corregesca les deficiències.  
Si en el termini que es concedeix per fer les esmenes, no les solucionen, el producte serà desqualificat de la mateixa forma que expressa el punt 2.  
CAPITOL VI Del Consell Regulador  
Article vint-i-un  
1. El Consell Regulador és un organisme integrat en la Conselleria d'agricultura i Pesca de la Generalitat Valenciana, amb atribucions decisòries en quantes funcions se li encomanen en aquest Reglament, d'acord amb el que determina la legislació vigent.  
2. El seu àmbit de competència, sense perjudici del que estableix l'article cinquè, el determinarà:  
a) Pel que fa al territori, la zona de producció.  
b) Pel que fa als productes, els protegits per la Denominació Especifica, en qualsevol de les fases de producció, circulació o manipulació.  
c) Pel que fa a les persones, les inscrites als diferents registres.  
Article vint-i-dos  
1. La missió principal del Consell Regulador és la d'aplicar els preceptes d'aquest Reglament i vetlar-ne el compliment, per a la qual cosa exercirà les funcions que, amb caràcter general, encomanen als Consells Reguladors l'article 87 i les disposicions complementàries de la Llei 25/1970 i les que indiquen expressament els articles d'aquest Reglament.  
2. El Consell Regulador vetllarà especialment per la promoció i propaganda del producte emparat, per tal d'expandir-lo pels mercats.  
Article vint-i-tres  
El Consell Regulador queda expressament autoritzat per vigilar les cireres no protegides per la Denominació Específica que es produesquen, manipulen, comercialitzen o transporten dins la zona de producció. Retrà compte de les incidències d'aquest servei a la Conselleria d'agricultura i Pesca de la Generalitat Valenciana tot remetent-li còpia de les actes que es produesquen, sense perjudici de la intervenció dels organismes competents en aquesta vigilància.  
Article vint-i-quatre  
1. El Consell Regulador, el constituirà:  
a) Un President.  
b) Sis Vocals, tres en representació del sector productor i tres del sector manipulador. Els tres primers seran elegits per i entre les persones que subministren cireres, les plantacions de les quals figuren inscrites al Registre de Plantacions del Consell Regulador. Els vocals representants del sector manipulador, seran elegits per i entre les persones inscrites al Registre de Plantes d'Envasament del Consell Regulador.  
c) Dos Vocals amb coneixements especials sobre el cultiu i la comercialització de la cirera, un d'ells designat per la Conselleria d'agricultura i Pesca i l'altre per la Conselleria d'Indústria, Comerç i Turisme.  
2. El President, el designarà la Conselleria d'agricultura i Pesca de la Generalitat Valenciana a proposta del Consell Regulador.  
3. Per cada un dels càrrecs de vocals del Consell Regulador es designarà un suplent, elegit de la mateixa manera que el titular, que pertanyerà al mateix sector que el vocal que ha de suplir.  
4. Els càrrecs de vocals es renovaran cada quatre anys i podran ser reelegits.  
5. En cas de cessament d'un vocal per qualsevol causa, es procedirà a designar-ne un substitut en la forma establerta, si bé el mandat del vocal nou serà pel temps que restava al vocal substituït.  
6. El termini per a la presa de possessió dels vocals serà com a màxim d'un mes comptador des de la data de la seua elecció o designació.  
7. Causarà baixa el vocal que durant el període de vigència del seu càrrec siga sancionat per infracció greu en les matèries que regula aquest Reglament, bé personalment o bé la firma a què pertanya. Igualment, causarà baixa per absència injustificada a tres sessions consecutives o a cinc alternes o per causar baixa als registres de la Denominació Específica.  
Article vint-i-cinc  
1. Els membres del Consell Regulador a què es refereixen els apartats a) i b) de l'article anterior hauran d'estar vinculats als sectors que representen, bé directament o per ser directius de societats que es dediquen a les activitats que han de representar. Això no obstant, una mateixa persona, natural o jurídica, no podrà tenir al Consell Regulador representació doble, una al sector productor i una altra als altres sectors.  
2. Els vocals elegits per pertànyer en qualitat de directius d'una firma inscrita, cessaran en el seu càrrec, en cessar com a directius de la susdita firma, encara que continuassen vinculats al sector per haver passat a una altra empresa, i es procedirà a designar-ne un substitut en la manera establerta.  
Article vint-i-sis  
1. Correspon al President:  
a) Representar el Consell Regulador. Aquesta representació podrà delegar-la en qualsevol membre del Consell Regulador, de manera expressa en els casos en què siga necessari.  
b) Complir i fer complir les disposicions legals i reglamentàries.  
c) Administrar els ingressos i els fons del Consell Regulador i ordenar-ne els pagaments.  
d) Convocar i presidir les sessions del Consell Regulador, assenyalar-ne l'ordre del dia, sotmetre a la decisió del Consell Regulador els assumptes de la seua competència i executar els acords adoptats.  
e) Organitzar el règim interior del Consell.  
f) Contractar, suspendre o renovar el personal del Consell Regulador, després de l'acord d'aquest.  
g) Organitzar i dirigir els serveis.  
h) Informar els organismes superiors de les incidències que es produesquen en la producció i al mercat.  
i) Remetre a la Conselleria d'agricultura i Pesca de la Generalitat Valenciana, aquells acords que per a compliment general acorda el Consell Regulador, d'acord amb les atribucions que li confereix aquest Reglament, i aquells que per la seua importància estime que hagen de ser coneguts per aquella.  
j) Aquelles altres funcions que el Consell Regulador acorda o que li encomane la Conselleria d'agricultura i Pesca de la Generalitat Valenciana.  
2. La durada del mandat del President serà de quatre anys 1 podrà ser reelegit.  
3. El President cessarà en expirar el termini del seu mandat o a petició pròpia, després d'haver-li acceptat la dimissió.  
4. En cas de cessament o traspàs, el Consell Regulador en el termini d'un mes, en proposarà un President nou.  
Article vint-i-set  
1. El Consell Regulador es reunirà quan el convocarà el President bé per iniciativa pròpia o a petició de la meitat dels vocals. Serà obligatori de fer-ne almenys una sessió cada trimestre.  
2. Les sessions del Consell Regulador es convocaran amb quatre dies d'antelació com a mínim. Caldrà que la citació duga adjunt l'ordre del dia per a la reunió, en la qual no es podran tractar més assumptes que els assenyalats prèviament. En cas de necessitat, quan així ho requerirà la urgència de l'assumpte a judici del President, se citaran els vocals per telegrama amb vint-i-quatre hores d'antelació com a mínim. En tot cas, el Consell Regulador quedarà vàlidament constituït quan hi seran presents la totalitat dels seus membres i així ho acorden per unanimitat.  
3. Els acords del Consell Regulador s'adoptaran per majoria de membres presents. Perquè tinguen validesa caldrà que hi estiguen presents més de la meitat dels components del Consell Regulador. El President tindrà vot de qualitat.  
4. Per a resoldre qüestions de tràmit, o aquells casos en què s'estime necessari, podrà constituir-se una Comissió Permanent que serà formada pel President i dos vocals titulars, un de cada sector, designats pel Ple de l'Organisme. En la sessió en què s'acorda la constitució de la susdita Comissió Permanent, s'acordaran també les missions específiques que li competeixen i les funcions que exercirà. Totes les resolucions que adopte la Comissió Permanent, les comunicaran al Ple en la primera reunió que es duga a terme.  
Article vint-i-vuit  
1. Per al compliment de les seues finalitats, el Consell Regulador comptarà amb el personal necessari i la plantilla tindrà una dotació en el pressupost propi del Consell Regulador.  
2. El Consell Regulador tindrà un secretari designat pel Consell Regulador, que tindrà les comeses específiques següents:  
a) Preparar els treballs del Consell Regulador i tramitar-ne l'execució dels acords.  
b) Assistir a les sessions amb veu però sense vot, cursar les convocatòries, estendre actes i custodiar els llibres i documents del Consell Regulador.  
c) Els assumptes relatius al règim interior de l'organisme, tant personals com administratius.  
d) Les funcions que li encomane el President relacionades amb la preparació i la instrumentació dels assumptes de la competència del Consell.  
3. Per a les funcions tècniques que té encomanades, el Consell Regulador comptarà amb els serveis tècnics necessaris, la direcció dels quals recaurà en un tècnic competent.  
4. Per als serveis de control i vigilància, comptarà amb inspectors o veedors propis. Aquests inspectors, els designarà el Consell Regulador i els habilitarà la Conselleria d'agricultura i Pesca, i tindran les atribucions inspectores següents:  
a) Sobre les plantacions ubicades a la zona de producció, tant si hi són inscrites com si no.  
b) Sobre les instal·lacions de manipulació situades a la zona de producció, tant si hi són inscrites com si no.  
c) Sobre els productes protegits, en l'àmbit de la Denominació Específica.  
5. El Consell Regulador podrà contractar per efectuar treballs urgents, el personal necessari, sempre que tinga aprovada en el pressupost la dotació per a aquest concepte.  
6. A tot el personal del Consell Regulador, tant el fix com l'eventual, se li aplicarà la legislació laboral.  
Article vint-i-nou  
1. El Consell Regulador establirà un Comitè de Qualificació de Cireres, format per tres experts i un Delegat del President del Consell Regulador, que tindrà com a comesa informar sobre la qualitat dels productes desestimats al mercat tant nacional com estranger. Aquest Comitè podrà comptar amb els assessoraments que calguen.  
2. El President del Consell Regulador, a la vista dels informes del Comitè resoldrà el que procedesca i, si s'escau, la desqualificació del producte en la forma prevista a l'article 20. La resolució del President del Consell Regulador en cas de desqualificació tindrà caràcter provisional durant els deu dies següents. Si en aquest termini l'interessat sol·licita la revisió de la resolució, aquesta haurà de passar al ple del Consell Regulador per tal que resolga el que procedesca. Si en aquest termini no se sol·licita la revisió, la resolució del President es considerarà ferma.  
Les resolucions del President del Consell Regulador, si s'escau, podran ser recorregudes en alçada a la Conselleria d'agricultura i Pesca de la Comunitat Autònoma Valenciana.  
3. El Consell Regulador dictarà normes per a la constitució i el funcionament del Comitè de Qualificació.  
Article trenta  
1. El finançament de les obligacions del Consell Regulador s'efectuarà amb els recursos següents:  
Primer. Amb el producte de les exaccions parafiscals que fixa l'article 90 de la Llei 25/1970, a les quals s'aplicaran els tipus següents:  
a) Per a les exaccions anuals sobre les plantacions inscrites, el 0,05% de la base. La base serà el producte del nombre d'hectàrees de cireres inscrites a nom de cada persona interessada, pel valor mitjà en pessetes de la producció d'una hectàrea en la campanya precedent.  
b) La taxa que corresponga per expendre certificats o visar factures i el doble del preu de cost sobre les etiquetes i contraetiquetes.  
Els subjectes passius de cadascuna de les exaccions són:  
De la a) els titulars de les plantacions inscrites; de la b) els sol·licitants de certificats, visats de factures i etiquetes i contraetiquetes.  
Segon. Les subvencions, legats i donatius que reben.  
Tercer. Les quantitats que poguessen rebre's en concepte d'indemnitzacions per danys i perjudicis ocasionats al Consell Regulador o als interessos que representa.  
Quart. Els béns que constituesquen el seu patrimoni i els productes de les vendes d'aquest.  
2. La Conselleria d'agricultura i Pesca podrà variar els tipus impositius fixats en aquest article, a proposta del Consell Regulador, quan ho exigiran les necessitats pressupostàries del Consell.  
3. La gestió dels ingressos i de les despeses que figuren en els pressuposts, correspon al Consell Regulador.  
Article trenta-un  
Els acords del Consell Regulador que no tinguen caràcter particular i que fecten una pluralitat de subjectes, es notificaran mitjançant circulars exposades a les oficines del Consell Regulador. L'Exposició d'aquestes circulars s'anunciarà al Diari Oficial de la Generalitat Valenciana.  
El Consell Regulador podrà trametre aquestes circulars a d'altres entitats interessades.  
Els acords i les resolucions que adopte el Consell Regulador es podran recórrer en tot cas davant la Conselleria d'agricultura i Pesca de la Generalitat Valenciana.  
CAPITOL VII De les infraccions, les sancions i els procediments  
Article trenta-dos  
El procediment administratiu per a la incoació d'expedients i l'aplicació de sancions per incompliment del Reglament de la Denominació Específica, serà el que estableixen la Llei 25/1970, Estatut de la Vinya, del Vi i dels Alcohols, el Decret 835/1972, que aprova el seu Reglament i el Reial Decret 1945/1983, que regula les infraccions i sancions en matèria de defensa del consumidor i de la producció agro-alimentària.  
DISPOSICIO TRANSITORIA  
L'actual Consell Regulador Provisional de la Denominació Específica «Cireres de la Muntanya d'Alacant» assumirà la totalitat de les funcions que corresponen al Consell Regulador, a què es refereix el Capítol VII. Els vocals actuals continuaran en l'exercici dels seus càrrecs fins que el Consell Regulador quede constituït d'acord amb el que preveu l'article 24 d'aquest Reglament.  
DISPOSICIONS FINALS  
Primera  
El Consell Regulador de la Denominació Específica «Cireres de la Muntanya d'Alacant» tindrà la seu a Patró-Vall de Gallinera (Alacant).  
Segona  
Aquesta Ordre es notificarà al Ministeri d'agricultura, Pesca i Alimentació perquè la conega i ratifique posteriorment d'acord amb el que estableix l'epígraf h) de la lletra B de l'Annex I del Reial Decret 4107/1982, de 29 de desembre, sobre traspàs de funcions i serveis de l'Administració de l'Estat a la Comunitat Autònoma Valenciana en matèria d'agricultura i pesca.


Còpia Permalink ELI